Domno et patri reverendo P. Matisconensi episcopo, frater G., Pontiniacus abbas dictus, in Domino salutem. Vestre paternitati notum facimus quod frater Hugo de Germola et Petrus filius ejus, pro salute animarum suarum et antecessorum suorum, dederunt ecclesie de Rupe ad luminare sex solidos censuales in manso de Burgundia, et medietatem decime de Cenva, et duas partes terre sitas in villa Davenaco. Quare paternam dilectionem vestram summopere precamur quatenus ista in presentia vestra retractetis et scripturam inde mandetis fieri, vestrique muniatis auctoritate sigilli. Valete.